  Анжелика Тихонова корреспондент Удмуртиысь Операя но балетъя театрлэн азьвыл валтӥсь режиссёрез Филипп Разенков Башкириысь Операя но балетъя кун театре ужаны выжиз. 29-тӥ южтолэзе сое театрлэн валтӥсь режиссёрезлэн интыяз юнматӥзы, ивортэ ужъюртлэн пресс-службаез. «Мон шумпотӥсько, табере улонэ Башкириысь Операя но балетъя театрен герӟаськемын шуыса. Нырысь ик соин, «Орлеанская дева» операез татын пуктон мон понна туж дуно опыт вал. Спектакль бордын ужан дыр ӵоже мон Уфаысь театрысь труппаез туж гажай но татын ужась артистъёсты яратӥ», — пусйиз Разенков. Соин пуктэм «Орлеанская дева» опера «Золотая маска» йӧскалык премиез басьтыны номинант луиз. Тодэ вайытом, Разенковлэн Удмуртиысь Операя но балетъя театрысь кошкыны малпанэз сярысь кылем ар пумын тодмо луиз. Со сярысь ачиз Facebook пыр ивортӥз, но творчествоя малпанъёссэ ӧз шарая. ВАТСАН 2006-тӥ арын Филипп Разенков Ижкарысь Крезьгуръя элькун колледжысь дирижёрско-хоровой ёзэтэз йылпумъяз. 2011-тӥ арын — РИТИ-ГИТИС-ысь крезьгуро театръя факультетэз (Дмитрий Бертманлэсь мастерскойзэ). Ужаз Москваысь «Новая опера» театрын режиссёрлэн юрттӥсез, Уйпал Осетиысь Операя но балетъя театрлэн режиссёрез, Варшаваысь Teatr Wielki Opera Narodowa театрын режиссёрлэн ассистентэз луыса, 2013-тӥ арысен — Удмуртиысь Операя но балетъя кун театрлэн валтӥсь режиссёрез. Пыриськиз Лондонысь «Royal Court» театрлэн лабораторияз, операя егит режиссёръёслэн «Нано-опера» калыккуспо конкурслэн лауреатэз луэ. «Человек города-2015» премилэн вормисез. Тегъёс: Лулчеберет Театр режиссер Удмуртия  